P-elementlar. "p" — elementlar III — VIII guruhdagi bosh guruhchalarda joylashgan. Valentli elektronlari tashqi "p"-pogʻonachada joylashgan, tashqi pogʻonaning umumiy elektron formulasi "ns2np"a, bunda a = 1 — 6. "p" elementlarning musbat oksidlanish darajasi guruhning tartib raqamiga teng boʻladi. Toq sonli guruhda joylashgan elementlar toq oksidlanish darajasini, juft sonli guruhda joylashgan elementlar juft oksidlanish darajasini koʻrsatadi. Xossalari. "p"- elementlarning chapdan oʻng tomonga qarab atom radiusi kichrayib, ionlanish energiyasi ortadi, bu esa "p"- elementlarning metalmaslik xossalarining ortishiga va oksidlovchi xossalarining oʻsishiga olib keladi. Guruhlarda elementlarning yuqoridan pastga tomon metallik xossalari ortadi.